stanford-oval/wikipedia huggingface dataset:
שוקדה
היסטוריה

המחלקה להתיישבות בסוכנות היהודית הקימה את שוקדה בשנת 1957 ויישבה במקום עולים ממרוקו. העולים הגיעו בשתי קבוצות, ובתחילה היו אמורים להיות בשטח של שוקדה שני יישובים, שוקדה וצומחה, אך לאחר מכן הם התאחדו ונקראו בשם שוקדה.
המושב בנוי בכעין מעגל, בחציו האחד מתגוררים תושבים שהגיעו בקבוצה הראשונה ובחציו השני תושבים שהגיעו בקבוצה השנייה.
בעבר התפרנסו מרבית תושבי המושב מגידולים חקלאיים בשדות המקיפים אותו, מלולים ומגידול כבשים. גם כיום החלקות השונות שייכות לחברי המושב, אך מאחר שרוב התושבים מבוגרים (כ־65% מהם מעל גיל 50), מושכרות חלקן לחברות פרטיות.
במושב קיימות מסגרות חינוכיות לגיל הרך בהם מעונות וגני ילדים. מגיל בית־ספר, לומדים הילדים במושבים הסמוכים ובערי צפון הנגב. כמו כן קיימת פעילות בלתי פורמלית רבה במסגרת תנועת בני עקיבא, מועדון נוער וחוגים מגוונים. הרב ראובן דרעי משמש כרב המושב.
לאחר תוכנית ההתנתקות, קלט המושב זוגות צעירים מגוש קטיף שלמדו לפני כן בישיבת נווה דקלים.
בסמוך למושב שוכן יער שוקדה, שפריחת הכלניות שבו בחודשי החורף מהווה מוקד משיכה תיירותי, חלק מפסטיבל דרום אדום.
בשנת 2022 יצא ספר על ההיסטוריה של המושב, בשם "מושב טוב ישבת". את הספר ערך הרב יצחק דדון, יליד המושב.
באירועי טבח שבעה באוקטובר רבש"צ המושב ומפקד כיתת הכוננות ערכו בהגנה בתוך היישוב את 17 האזרחים נושאי האקדחים, אך המחבלים לא התקיפו את היישוב, אף שהיישובים הסמוכים עלומים ובארי הותקפו. תושבי המושב פונו למלון בירושלים. ב-8 בפברואר 2024 רוב תושבי המושב חזרו לבתיהם, והיו היישוב החקלאי הראשון בעוטף שחזר לשגרה.
הערות שוליים

1 2  אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור 
סוף דצמבר 2024 (אומדן), בכל יתר היישובים - לפי טבלה שנתית של למ"ס עבור

סוף 2023.
↑  הנתונים לפי טבלת מדד חברתי כלכלי של למ"ס נכון לשנת 2021
↑  שוקדה, במרכז המידע לנגב ולגליל של תנועת אור
↑  מתן צורי, תושבי שוקדה חזרו הביתה, לראשונה מאז שפונו: "מרחיב את הלב", באתר ynet, 8 בפברואר 2024
| יישובים שהוקמו או הורחבו עבור שיכון מפוני תוכנית ההתנתקות |
| --- | --- | --- |
| יישובים חדשים | באר גנים • בני דקלים • בני נצרים • גני טל • כרמי קטיף • נווה • נטע • נצר חזני • שבי דרום • ניצן ב' |  |
| יישובים שהורחבו | אבני איתן • בוסתן הגליל • בית חגי • בת הדר • טנא עומרים • יד בנימין • יד חנה • כרמיה • מבקיעים • משכיות • נווה ים • ניצן • פלמחים • שוקדה • תלמי יפה |  |
| שכונות חדשות | שכונת הנשיא הרצוג באשקלון • שכונת נצר אריאל באריאל |  |
| יישוב שאוכלס מחדש | שומריה |  |
| --- | --- |
בקרת זהויות :  NLI: 987007590414805171
עלווית לבנת-בטן

| עלווית לבנת-בטן |
| --- | --- |
 עלווית לבנת-בטן, ישראל
מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: ציפורי שיר
תת־סדרה:: דמויי־דרור
משפחה:: עלוויתיים
סוג:: עלווית
מין:: עלווית לבנת-בטן
שם מדעי
 Phylloscopus orientalis ‏ברם, 1855
תחום תפוצה
 מפת התפוצה של עלווית לבנת-בטן   מקייצת   חולפת   חורפת

עלווית לבנת-בטן (שם מדעי: Phylloscopus orientalis; השם בערבית: נקשארת רמאדייה) היא ציפור שיר קטנה ממשפחת העלוויות.
תיאור המין

העלווית היא ציפור שיר קטנה שגופה מעודן, גדולה במקצת מהפשוש בן משפחתה. מסתה היא 8.5 גרם ואורכה בין 10 ל-12 ס"מ. היא שכיחה בעונות הנדידה בנופי עצים ושיחים ברוב אזורי הארץ. ציפור שיר זו חולפת בארץ באוגוסט - ספטמבר, ובמספר גדול עוד יותר, במרץ-אפריל. אהבתה לעצים הגבוהים, והניתור הלוך וחזור בעקבות חרקים העניק לסוג כולו של העלוויות את השם - Scopus = צופה ו-phyllos = עלווה. פיצולו של המין לשני מינים, מערבי ומזרחי הוביל אל השם Orientalis = מן המזרח.
העלווית היא בינונית בגודלה, מגושמת. ראשה עגול וזנבה מלא. חלקי גופה העליונים אפורים ומגוונים באזורים ירוקים-צהובים מבריקים. גחונה לבן. ניכרת בעל-שת הצהבהב ובשולי הכנף (סוככות ואברות) הצהבהבות ירוקות - לעיתים בניגוד חזק לגב ולכתף האפורים. עיניה כהות, גבת עינה לא מודגשת. בסיס מקורה ורוד ושולי זנבה זהובים.
העלווית היא בעלת הגוונים ה"דהויים" ביותר מבין העלויות הנפוצות, בעלת חישוף אברות ארוך, בסיס מקור בהיר ורגליים בהירות עד חומות, ולא שחורות.
הזכר והנקבה דומים בגודל ובצבע, לשניהם גב וכנפיים חומים זיתיים ואפורים, ובטן לבנבנה. היא נבדלת ממיני עלווית אחרים בצבע העל שת, שגוונו הצהוב עז יותר. ניתן להתבלבל בין כל מיני העלוויות, אבל הדומה ביותר לעלוית לבנת-בטן היא העלוית האפורה - בעיקר פרטים בוגרים או "בלויים". גם אוכלוסיות מזרחיות של עלווית החורף, שצבען אפרפר יותר, דומות לעלווית לבנת-בטן, אך הן נבדלות ברגליים הכהות, וחסרות את העל-שת הצהבהב.
מאפייני המין

| --- | --- |
בתי גידול: חרמון - יער ספר הררי
סטטוס בארץ: חולף, מקיץ
סטטוס קינון בארץ: מקנן
אופי הנדידה: נודד ארוך-טווח
רצועות זואוגאוגרפיות: אלפיני, אירנו-טורני
תצורות נוף: הררי
תצורות צומח: חורש
צפיפות צומח: נמוכה \ דלילה \ פתוח, בינונית
מיקומי קנים: עצים, שיחים
סוגי מזון: חסרי חוליות
שיחור מזון: על עצים ושיחים
גודלי גוף: קטן (עד 500 גרם)
גורמי סיכון: הרס וקיטוע מקומות החיות
מאפייני המין > תזונה

עלוית לבנת - בטן ניזונה בעיקר מפרוקי רגליים קטנים, במיוחד חרקים זעירים.
מאפייני המין > רבייה

בקצהו הדרומי ביותר של תחום דגירתה של העלווית במזרח הים התיכון זוגות ספורים דוגרים במורדות החרמון המיוערים. הנקבה מצניעה את הקן בתוך שקע במדרון בבסיסו של עץ או שיח.
עבור הנקבה הקן הוא מקלעת כדורית שהיא בונה לבדה. בתוכו 4–7 ביצים לבנבנות עם נקודות וכתמים קטנים חלודיים. הנקבה דוגרת לבדה כשבועיים ושני ההורים מטפלים בגוזלים הפורחים מקץ 13–14 יום.
מאפייני המין > תפוצה ובתי גידול

סביב אגן ים התיכון ומרכז אירופה משתרע בית גידולה של העלווית, והיא חורפת דרומית לסהרה ומדרום לסודאן. אזור מחייתה הוא בחורשים וביערות הרריים. העלווית נפוצה מן הבלקן, דרך טורקיה, סוריה ולבנון, עד החרמון. בארץ היא מבקרת נדירה בסתיו, אך מצויה באביב ברוב חלקי הארץ.
על שם חוקר העופות האיטלקי פרופ' פרנקו אנדריאה בונלי נקראת האוכלוסייה המערבית, באנגלית נקראת לעיתים העלווית המזרחית של בונלי, או עלווית בלקנית.
הערות שוליים

↑  עלווית לבנת-בטן באתר הרשימה האדומה של IUCN
1 2 3 4 5  עלווית לבנת-בטן מתוך לקסיקון החי והצומח של ארץ-ישראל
1 2 3 4 5 6  עלווית לבנת-בטן באתר הצפרות הישראלי
↑  עלווית לבנת-בטן במאגר המידע לציפורי ישראל
1 2  עלווית לבנת-בטן מתוך האתר הישראלי לבולי ציפורים
קלוטילד קורו

| --- | --- |

קלוטילד קורו
 לידה:  3 באפריל 1969 (בת 55) לוולואה-פרה, צרפת 
 מדינה:  צרפת 
 תקופת הפעילות:  מ-1988 
 מקום לימודים:  Cours Simon  קור פלורן 
 בן או בת זוג:  אמנואלה פיליברטו, נסיך ונציה (25 בספטמבר 2003–?) 
 צאצאים:  הנסיכה ויטוריה מסאבוי, הנסיכה לואיזה מסאבוי 
 פרסים והוקרה:  פרס רומי שניידר (2000)  קצין מסדר האמנויות והספרות (13 בפברואר 2015)  פרס האקדמיה האירופית לקולנוע לשחקנית הטובה ביותר (1991) 
 פרופיל ב-IMDb
 
קלוטילד קורו (בצרפתית: Clotilde Courau; נולדה ב-3 באפריל 1969) היא שחקנית צרפתייה, רעייתו של אמנואלה פיליברטו, נסיך ונציה.
ביוגרפיה

קורו נולדה בפרבר במחוז רמות הסן כאחת מארבע בנות ולה שלוש אחיות, אמה היא צאצאית למשפחת אצולה וסבה היה רוזן.
קריירה

היא התחילה את קריירת המשחק שלה ב-1988 כששיחקה במיני סדרה בטלוויזיה הצרפתית.
קורו למדה בבית הספר הלאומי הגבוה לאמנויות ולטכניקות הבמה (הקונרבטואר ברחוב בלאנש) בפריז.
ב-1991 הייתה מועמדת לפרס סזאר וזכתה בפרס האקדמיה האירופית לקולנוע בקטגוריית השחקנית הטובה ביותר על משחקה בסרט "Le petit criminel".
ב-1995 שיחקה בסרט "Elisa" לצד ונסה פאראדי וגם על משחקה בסרט זה הייתה מועמדת למספר פרסים.
ב-1998 היא נכללה ברשימת "הכוכבים העולים" על ידי איגוד קידום הקולנוע האירופאי.
ב-1999 שיחקה בסרט "הרתעה" לצד טימותי האטון וקווין פולאק.
בשנת 2000 זכתה בפרס "Prix Romy Schneider" המוענק מדי שנה לשחקנים צעירים העובדים בתעשיית הקולנוע הצרפתית.
בשנת 2002 שיחקה בסרט הקומדיה הצרפתי של הבמאי גיום קאנה "Mon idole" לצדה של דיאן קרוגר.
בשנת 2020 הצטלמה לסרט "בנדטה", של הבמאי ההולנדי המוערך פול ורהובן. הסרט עתיד לצאת לאקרנים במהלך 2021.
חיים אישיים

ב-2003 נישאה קורו לאמנואלה פיליברטו, נסיך ונציה, בנו של ויטוריו אמנואלה, נסיך נאפולי, שטען לכתר מלכות איטליה ובנו של מלך איטליה האחרון אומברטו השני ותוארה הרשמי הוא קלוטילד, נסיכת ונציה. לקלוטילד ולבעלה שתי בנות, הנסיכה ויטוריה והנסיכה לואיזה והם לוקחים חלק באירועים של משפחות המלוכה האירופאיות השונות.
מרכז החלל הלאומי במוסקבה

| --- | --- |

מרכז החלל הלאומי, ספטמבר 2024
 מידע כללי
 סוג:  משרדים, בקרה והדרכה
 שימוש:  רוסקוסמוס ומרכז חרוניצ'ב
 כתובת:  רחוב מיאסישצ'בה
 מיקום:  מוסקבה
 מדינה:  רוסיה רוסיה
 בעלים:  עיריית מוסקבה רוסקוסמוס Mosinzhproekt
 הקמה ובנייה
 תקופת הבנייה:  פברואר 2019 – הווה (כ־6 שנים)
 חומרי בנייה:  בטון, פלדה וזכוכית
 עלות:  340 מיליון דולר (25 מיליארד רובלים)
 מידות
 גובה:  288 מטר
 שטח:  250,000 מ"ר
 קומות:  46
 
 קואורדינטות:  55°45′43″N 37°29′42″E﻿ / ﻿55.761984°N 37.494874°E﻿ / 55.761984; 37.494874
 www.roscosmos.ru/31293/
  (למפת מוסקבה מוגדלת) מרכז החלל הלאומי במוסקבה(למפת מוסקבה רגילה) מרכז החלל הלאומי במוסקבה
 
מרכז החלל הלאומי (ברוסית: Национальный космический центр) הוא קומפלקס מבנים במוסקבה, שנבנה ברחוב מיאסישצ'בה בנפת פיליובסקי פארק, בשטחו של מרכז חרוניצ'ב למחקר מדעי וייצור בתחום החלל.
מרכז החלל הוא יוזמה שעלתה ב-22 בפברואר 2019 על ידי מנהל תאגיד רוסקוסמוס דמיטרי רוגוזין כפרויקט משותף עם עיריית מוסקבה שבו ימוקם מטה סוכנות החלל הממשלתית, מרכז בקרת הטיסה ועובדי רוסקוסמוס. אליהם יצורפו 17 מפעלים וחברות חלל.
מאפיינים

מרכז החלל הלאומי נועד לאגד, תחת קורת גג אחת, 18 מתוך 30 לשכות העיצוב של מוסקבה ומפעלי תעשיית החלל במוסקבה: בסך הכל כ-12 אלף עובדים חדשים (וכך, יחד עם 8 אלף עובדי מרכז חרוניצ'וב, המתחם יאכלס 20,000 עובדים). המרכז יהווה חלק מהאזור הכלכלי המיוחד המכונה טכנופוליס "מוסקבה" המאגד פארקי תעשייה וטכנולוגיות בעיר הבירה של רוסיה. פרט לתאגיד רוסקוסמוס שימקם במתחם את משרדיו הראשיים יועברו לכאן גם חברות חלל כמו תאגיד הטילים והחלל המאוחד, TsENKI, Glavkosmos ותאגידי חלל אחרים.
משרדי רוסקוסמוס ימוקמו במגדל, בשטח כולל של 250,000 מ"ר, שיהיה דומיננטי וגובהו יגיע ל-200 מטרים, המגדל בעל מראה משולש יכלול בניינים אופקיים המחוברים אליו. לבנייה הוקצה שטח של 6.9 דונם. לאחר הבנייה, בניין המרכז יועבר לידי מרכז חרוניצ'וב, בצעד שנועד לסייע בשיפור מצבו הכלכלי.
מטרה

ריכוז המפעלים והתעשיות בענף החלל נועד ליצור אפקט סינרגיסטי מגידול בעוצמת האינטראקציה ושיתוף הפעולה ביניהם, יצירת סביבה חדשה באופן איכותי וצמצום העלויות הכלכליות של המפעלים (מתוכנן חיסכון כולל של כמיליארד רובל לשנה).
היסטוריה

הרעיון של יצירת מרכז חלל לאומי הוצע בשנת 2018 על ידי ראש רוסקוסמוס דמיטרי רוגוזין; על משימת הקמתו הכריז נשיא רוסיה ולדימיר פוטין בנאומו בפני האספה הפדרלית בפברואר 2019 והרעיון להציב את המרכז בשטחו של מרכז חרוניצ'ב הציע ראש עיריית מוסקבה, סרגיי סוביאנין.
בניית מרכז החלל הלאומי מתבצעת על ידי חברת החזקות הבנייה וההנדסה "Mosinzhproekt". הבנייה החלה בשנת 2019, סיום הבנייה מתוכנן בשנת 2022 ובשנת 2023 ארגוני התעשייה השונים יעברו אליו.
בניית המרכז נמשכה גם בתקופת מגפת הקורונה ברוסיה, למרות הודעת העירייה על הפסקת עבודות בנייה במוסקבה.
הערות שוליים

↑  НАЦИОНАЛЬНЫЙ КОСМИЧЕСКИЙ ЦЕНТР В МОСКВЕ ОБЕСПЕЧИТ ПОРЯДКА 20 ТЫСЯЧ РАБОЧИХ МЕСТ – МАРАТ ХУСНУЛЛИН
↑  И целой вселенной мало: как деньги Национального космического центра превратились в пузырьки, איזבסטיה
↑  Национальный космический центр: здание будет в форме орбитальной станции
↑  "«Роскосмос» построит в Москве Национальный космический центр" (ברוסית). Новости Mail.ru. 2019-02-22. נבדק ב-2019-10-03.
1 2  Национальный космический центр: здание будет в форме орбитальной станции
↑  Утверждена концепция Национального космического центра // «Роскосмос»
↑  «Русский космос», № 1-2020, стр.4—9
↑  Национальный космический центр в Москве построят в 2023 году
↑  Роскосмос продолжит строить Национальный космический центр
| מטות של חברות רוסיות |
| --- | --- | --- |
| מוסקבה | טרנסנפט • מגאפון • סברבנק • רוסטך •  VK • בנק VTB • רוסקוסמוס (בבנייה) |  |
| סנקט פטרבורג | גזפרום |  |
טקס פתיחת הפרלמנט

טקס פתיחת הפרלמנט הממלכתי (באנגלית: State Opening of Parliament) הוא טקס המסמל את תחילת מושב הפרלמנט הבריטי. הוא נערך מדי שנה בחודש אוקטובר או נובמבר עם כינוסו מחדש של הפרלמנט אחרי הבחירות הכלליות לבית הנבחרים. הטקס נערך בבית הלורדים.
מהלך הטקס

לפני תחילת הטקס נערך חיפוש במרתפי ארמון וסטמינסטר - המדובר בחיפוש טקסי ולא בחיפוש ביטחוני אמיתי במטרה למנוע ניסיון קשר נוסף כדוגמת הניסיון הכושל של 1605 הידוע כמזימת אבק השרפה.
הטקס מתחיל בבוא הריבון הבריטי - המלך או המלכה (כיום צ'ארלס השלישי) לארמון וסטמינסטר במרכבה רתומה לסוסים. המלך נכנס לארמון דרך כניסת המלך במגדל ויקטוריה, שם הוא חובש את כתר האימפריה הממלכתי בחדר הגלימות, ומשם נכנס המלך לאולם בית הלורדים ויושבת על כס המלוכה.
הטקס נערך באולם בית הלורדים מאז המאה ה-17 לאחר שבשנת 1642 ניסה המלך צ'ארלס הראשון להיכנס לאולם בית הנבחרים במטרה לאסור חמישה מהנבחרים. יושב ראש בית הנבחרים מנע ממנו כניסה ואסר עליו לאסור את הנבחרים, ומאז אותו אירוע אף מלך או מלכה בריטית לא נכנסו לאולם בית הנבחרים.
לאחר שהמלך מתיישב על כס המלכות הוא מורה לאדון נושא המוט השחור לזמן אליו את פשוטי העם. "המוט השחור" מגיע לאולם בית הנבחרים אולם בבואו טורקים לו את דלתות בית הנבחרים בפניו על מנת לסמל את עצמאות הבית התחתון. "המוט השחור" דופק שלוש פעמים על הדלת במטהו השחור, וכאשר נשאל "מי שם?" עונה "מוט שחור". לאחר שענה מותר לו להיכנס אל אולם בית הנבחרים והוא מודיע ליושב ראש:
"אדוני היושב ראש, המלך מצווה על בית נכבד זה לבוא לנוכחותו של הוד מלכותו, מיד, בבית אצילי הממלכה".
בעוד שיושב ראש בית הנבחרים מתחיל ללכת לכיוון בית הלורדים, יתר חברי בית הנבחרים נשארים במקומם ואף צועקים עלבונות על "המוט השחור" וזאת על מנת לסמל את זכותם של פשוטי העם לדון בזכויותיהם אל מול המלך. בהמשך מתחילים לצאת חברי בית הנבחרים לעבר בית הלורדים, כשהם הולכים בשני טורים, בראש טור אחד ראש הממשלה ואחריו השרים, ובראש טור שני ראש האופוזיציה ולאחריו חברי האופוזיציה, אולם על פי הנוהג אין מדובר בצעדה חגיגית שכן חברי בית הנבחרים נוהגים ללכת לאט, להתבדח לעצמם ואף לעצור בדרך ולדבר עם הצופים בטקס משני צדדיו - כסמל לעצמאות בית הנבחרים.
כאשר חברי בית הנבחרים מגיעים לבית הלורדים הם עומדים מאחורי המעקה בכניסה לבית הלורדים (כאשר בכל אחד מבתי הנבחרים מתדיין אדם שאינו חבר אותו בית, הוא לא יכול לעבור את המעקה - הדבר נכון הן לבית הלורדים והן לבית הנבחרים), קדים לפני המלך, ושומעים את הנאום של המלך המכונה "הנאום מן הכס".
מהלך הטקס > הנאום מן הכס

המלך קורא את נאום המלך שהוכן עבורו על ידי הממשלה הנבחרת. הנאום מתאר את תוכנית העבודה של הממשלה לשנה הקרובה.
המלך נוהג לקרוא את כל הנאום באותה אינטונציה ובלי התלהבות על מנת לסמל את נייטרליותו, וכי אינו מאשר את המדיניות שהוא מקריא או מתנגד לה. מאחר שבאופן רשמי המלך הוא שבוחר את ראש הממשלה וחברי הממשלה, הוא מתייחס לממשלה בנאום כ"ממשלתי". כמו כן בסוף הנאום מציין המלך "וכן עוד אמצעים אשר יונחו בפניכם בהמשך" - ובכך מאפשר לממשלה להציג חוקים נוספים בפני בית הנבחרים שאינם מוזכרים בנאום.
בסיום הנאום חברי בית הנבחרים קדים בפני המלך וחוזרים לאולם בית הנבחרים. לאחר שהמלך עוזב, שני בתי הנבחרים מנהלים דיון "בתשובה לנאומו הנדיב של המלך", אולם קודם לכן כל בית נבחרים דן בחקיקה של חוק חדש - על מנת לסמל את עצמאותם של בית הנבחרים. הליכי החקיקה אינם מתקדמים ומדובר בהליך טקסי בלבד. החוק בבית הלורדים נקרא: "חוק המלתחות הנבחרות", ובבית הנבחרים נקרא: "חוק הפעולות הבלתי חוקיות", לאחר מכן נהוג לנצל הזדמנות זו כדי לדון במדיניות הממשלה המוצעת.
על פי הנוהג, מקשיבים חברי שני בתי הנבחרים למלך בשתיקה ומתוך כבוד למלך אינם מריעים או צועקים קריאות ביניים. נוהג זה הופר רק פעם אחת, בשנת 1998, כאשר המלכה אליזבת השנייה הודיעה על מדיניות הממשלה לבטל את זכותם של האצילים שקיבלו תואר זה בירושה מלשבת בבית הלורדים (ויותר רק לאצילים שקיבלו את התואר בעצמם מהמלכה לשבת בבית הלורדים). חלק מחברי בית הנבחרים קראו "בוז" ואחרים בתגובה קראו "הידד" - קריאות ביניים אלה זכו לביקורת רבה לאחר הטקס.
במדינות חבר העמים

טקסים דומים נערכים במדינות חבר העמים הבריטי כגון קנדה ואוסטרליה, כאשר המושל הכללי קורא את הנאום מהכס במקום המלכה.
טקס דומה נערך גם בארצות הברית ושם הוא נקרא "נאום מצב האומה".
הערות שוליים

1 2  עמית סגל, 1, סיפורה של הפוליטיקה הישראלית, ראשונה, עמית סגל בע"מ, 2021, עמ' 20. (בעברית)
השערת פואנקרה

אנרי פואנקרה - Henri Poincaré, 1854 – 1912
גריגורי פרלמן (Григорий Перельман) נולד ב-1966. מוכיח השערת פואנקרה.
איור המדגים שהספירה הדו-ממדית פשוטת קשר: כל לולאה על הספירה ניתן לכווץ לנקודה. באופן דומה גם הספירה התלת-ממדית פשוטת קשר. הספירה היא גם יריעה (ללא שפה) קשירה וקומפקטית. השערת פואנקרה אומרת שכל יריעה (תלת-ממדית) כזו היא בעצם הספירה.
איור המדגים שהטורוס אינו פשוט קשר: באיור מופיעות שתי לולאות שאותן אי-אפשר לכווץ לנקודה
במתמטיקה, השערת פואנקרה היא משפט המאפיין את הספירה התלת-ממדית מבין כל היריעות מאותו ממד. ההשערה, שהציע אנרי פואנקרה בשנת 1904, נחשבה במשך שנים לאחת הבעיות הפתוחות החשובות ביותר בטופולוגיה. ההשערה קובעת:
כל יריעה טופולוגית תלת-ממדית סגורה (כלומר קומפקטית וללא שפה) ופשוטת קשר היא הומיאומורפית (כלומר, שקולה מנקודת מבט טופולוגית) לספירה התלת-ממדית.
במהלך המאה ה-20 עמלו מתמטיקאים רבים על השערה זו ועל גרסה רב ממדית שלה. הניסיונת להוכיח את ההשערה הובילו לתוצאות רבות וחשובות בטופולוגיה אלגברית, וזיכו מספר מתמטיקאים במדליית פילדס. בין היתר, בשנת 1961 הוכחה גרסה של ההשערה עבור ממדים גבוהים מ-4 על ידי סטיבן סמייל (Stephen Smale), ובשנת 1982 הוכחה גרסה 4-ממדית של ההשערה על ידי מייקל פרידמן.
בשנת 2000 נבחרה ההשערה על ידי מכון קליי כאחת משבע בעיות המילניום, שעבור פתרון מלא של אחת מהן מציע המכון פרס כספי בסך מיליון דולר.
בסדרת מאמרים שכתב בשנים 2002 ו-2003, הציג המתמטיקאי גריגורי פרלמן הוכחה להשערה. הצגת ההוכחה לא הייתה שלמה, ומתמטיקאים רבים בעולם החלו ללמוד את הרעיונות החדשים ולהשלים את הפרטים החסרים. עד אמצע 2006 התגבשה הסכמה שהוכחתו של פרלמן הביאה את הבעיה אל סיומה, והוא נבחר לקבל את מדליית פילדס, אך דחה אותה.
ב-18 במרץ 2010 הכריז מכון קליי על זכאותו של פרלמן לפרס, אך פרלמן סירב לקבלו. בספטמבר 2011 החליט המכון לתרום את הסכום כמלגות.
יריעות

אחת הבעיות השכיחות בטופולוגיה וגאומטריה היא מחקר של מרחבים, אשר נראים במרחקים קצרים כמרחב אוקלידי. פני כדור הארץ הם דוגמה למרחב כזה: בעוד שבמרחקים קצרים פני כדור הארץ נראים כמישור, בכללותם הם מהווים ספירה דו-ממדית.
דוגמה נוספת היא מבנה היקום על פי תורת היחסות הכללית. במרחקים קצרים תורת היחסות הכללית מתלכדת עם תורת היחסות הפרטית לפיה מבנה היקום (כולל ממד הזמן) הוא מרחב 4-ממדי "שטוח" (מקביל בתכונותיו למרחב אוקלידי תלת־ממדי). אולם מבנה היקום בכללותו מסובך בהרבה.
כדוגמה נוספת, אפשר לתאר נמלה המשוטטת על מעטפת של בלון. בהנחה שתמונת העולם של הנמלה היא דו-ממדית ומקומית, היא אינה יכולה לדעת האם העולם שלה הוא אכן בצורת פני כדור, או שאולי מדובר במישור המתמשך לאינסוף, או בבקבוק קליין. מרחבים כאלה, שבאופן מקומי נראים כמרחב אוקלידי בעל ממד קבוע, נקראים בטופולוגיה יריעות.
כשחוקרים יריעות מבחינה טופולוגית, אין משמעות כמותית למושג מרחק אלא מתעניינים רק בתכונות היריעה הנשמרות תחת מתיחות וכיווצים. לדוגמה, מבחינה טופולוגית, בלון אינו משתנה אם מנפחים אותו, או מעוותים את צורתו, למעשה הוא שקול מבחינה טופולוגית לפני כדור הארץ.
בשם "הספירה התלת-ממדית" (3-sphere) מתכוונים לשפתו התלת-ממדית של כדור במרחב האוקלידי הארבע-ממדי, כלומר לקבוצה מהצורה  \ \{(x,y,z,u)|x^{2}+y^{2}+z^{2}+u^{2}=1\}. באופן דומה, "הספירה הדו-ממדית" היא שטח הפנים של כדור תלת-ממדי, כגון פני כדור הארץ, ו"הספירה החד-ממדית" היא מעגל. הראשונה היא יריעה דו-ממדית, והשנייה – יריעה חד-ממדית.
באופן פורמלי ניתן להגדיר יריעה טופולוגית בצורה הבאה:
קבוצה  X\subset \mathbb {R} ^{n} במרחב האוקלידי מהווה יריעה טופולוגית (ללא שפה) מממד  k אם לכל נקודה  x\in X קיים כדור פתוח  B סביבה כך ש החיתוך  B\cap X הומיאומורפי למרחב האוקלידי  \mathbb {R} ^{k}, כלומר קיימת פונקציה רציפה חד-חד ערכית ועל  \phi :X\cap B\to \mathbb {R} ^{k}.כך שההעתקה ההופכית של  \phi  גם היא רציפה.
יריעה טופולוגית היא הגרסה הבסיסית ביותר של מושג היריעה. יש גרסאות נוספות המבוססת על גרסה זו. השערת פואנקרה, בנסוחה המקובל עוסקת ביריעות טופולוגיות.
הקבוצה  X נקראת קומפקטית אם היא סגורה וחסומה.
ניסוח ההשערה וגרסאותיה

יריעה  X נקראת קשירה (מסילתית) אם כל שתי נקודות ב  X ניתן לחבר בעקום המשוכן ב- X. היריעה  X נקראת פשוטת קשר אם כל עקום סגור ב- X אפשר לכווץ, כלומר להקטין אותו ברציפות (מבלי שאף חלק ממנו יצא מ- X) לנקודה. באופן פורמלי יותר. עקום סגור הוא העתקה רציפה  \gamma :S^{1}\to X ממעגל ל  X. לכווץ את העקום משמעו להרחיב העתקה זו להעתקה רציפה  {\bar {\gamma }}:D\to X מעיגול ל- X. כאמור, השערת פואנקרה טוענת:
כל יריעה טופולוגית תלת-ממדית (ללא שפה) קומפקטית, קשירה ופשוטת קשר הומיאומורפית לספירה התלת ממדית.
ניסוח ההשערה וגרסאותיה > הכללות לממד גדול מ-3

להשערת פואנקרה יש הכללה ליריעות מממד כלשהו. הכללה זו נקראת השערת פואנקרה המוכללת (אנ'). ולעיתים גם סתם השערת פואנקרה. להכללה זו מספר ניסוחים שקולים. אחד מהם מבוסס על מושג השקילות ההומוטופית. באופן אינטואיטיבי שני מרחבים טופולוגיים  X ו-  Y שקולים הומוטופית, אם כל אובייקט שניתן לכיווץ ב- X ניתן גם לכיווץ ב- Y. באופן יותר פורמלי שקילות הומוטופית היא העתקה רציפה  \phi :X\to Y כך שקיימת העתקה רציפה  \psi :Y\to X כך שההרכבות  \alpha :=\phi \circ \psi  ו- \beta :=\psi \circ \phi  הומוטופיות להעתקות הזהות (על המרחבים  Y ו- X בהתאמה). כלומר, ניתן לשנות את  \alpha  ו- \beta  באופן הדרגתי עד שיהפכו להעתקת הזהות.
כעת ניתן לנסח את השערת פואנקרה המוכללת כך:
כל יריעה טופולוגית מממד  k (ללא שפה) קומפקטית, השקולה הומוטופית לספירה  k-ממדית גם הומיאומורפית לספירה זו.
על פניו השערה זו, למקרה  k=3, נראית חלשה יותר מהשערת פואנקרה. בעוד שברור שכל מרחב טופולוגי ששקול הומוטופית לספירה (מממד גדול מ-1) הוא פשוט קשר, ההפך אינו נכון באופן כללי. הטענה הבאה סוגרת פער זה:
טענה: אם  X יריעה טופולוגית  k-ממדית (ללא שפה) קומפקטית קשירה ופשוטת קשר כך שלכל  1<i\leq {\frac {k}{2}} חבורות ההומולוגיה  H_{i}(X) מתאפסת אז  X שקולה הומוטופית לספירה  k-ממדית.
טענה זו מספקת מספר ניסוחים שקולים להשערת פואנקרה המוכללת. למשל, במקום לדרוש ש- X שקול הומוטופית לספירה די לדרוש ש- X פשוטת קשר ושחבורות ההומולוגיה שלה איזומורפיות לאלה של הספירה.
ניסוח ההשערה וגרסאותיה > גרסאות לסוגים שונים של יריעות

בתקופתו של פואנקרה המושג יריעה עדיין לא הוגדר כראוי. במחצית הראשונה של המאה ה-20 הוגדרו מספר גרסאות למושג היריעה. השערת פואנקרה מתייחסת ליריעות טופולוגיות שהוא המושג הכללי ביותר של יריעה. יש להשערת פואנקרה גרסאות עבור סוגים נוספים של יריעות: יריעות חלקות (יריעות שעליהן ניתן להגדיר את מושג הנגזרת) ויריעות ליניאריות למקוטעין (אנ'), (מושג שמהווה מושג ביניים בין יריעות טופולוגיות ויריעות חלקות). באופן עקרוני, אף אחת מגרסאות אלה אינה גוררת את האחרת. לדוגמה, כל יריעה חלקה היא יריעה טופולוגית אבל לא להפך, כך שההשערה עבור יריעות טופולוגיות היא כללית יותר מאשר ההשערה עבור יריעות חלקות. אולם, אם יריעה חלקה היא הומיאומורפית לספירה (שקולה לספירה כיריעה טופולוגית) אין זה אומר שהיא דיפיומורפית לה (שקולה לספירה כיריעה חלקה), כך שההשערה עבור יריעות טופולוגיות לא גוררת את השערה עבור יריעות חלקות.
לפי משפט מויס (אנ'), כל הגרסאות האלה שקולות זו לזו בממד 3. בממד כללי רק הגרסה ליריעות טופולוגיות הוכחה. הגרסה ליריעות חלקות הופרכה והגרסה ליריעות ליניאריות למקוטעין עודנה פתוחה.
התפתחות ההשערה והוכחתה > המקרה החד-ממדי

ארבעת העקומים (לרבות עקומים עם שפה) הקשירים (עד כדי הומיאומורפיזם). מתוכם רק המעגל הוא עקום סגור – קומפקטי ללא שפה.
ירעות חד־ממדיות נקראות עקומים. עקומים לא מהווים מוקד עניין בטופולוגיה גאומטרית ואלגברית. מיונם פשוט למדי. בפרט העקום (ללא שפה) הקומפקטי הקשיר היחיד (עד כדי הומיאמורפיזם) הוא מעגל. בתקופתו של פואנקרה, לפני שמושג היריעה הוגדר באופן פורמלי, עובדה זו לא נחשבה לטענה שדורשת הוכחה, ולכן גם המקרה החד-ממדי של השערת פואנקרה נחשב לטריוויאלי. בתחילת המאה ה-20, כאשר מושג היריעה הוגדר פורמלית, גם מוינו כל העקומים ובהתאם הגרסה החד-ממדית של השערת פואנקרה מעולם לא היוותה מוקד עניין.
התפתחות ההשערה והוכחתה > המקרה הדו-ממדי

יריעות דו-ממדיות נקראות משטחים. מיון של משטחים קומפקטיים התבצע בעיקרו במהלך המאה ה-19. המיון התפתח באופן הדרגתי והתבצע על ידי מספר מתמטיקאים. מיון זה לא היה ריגורוזי, בין היתר מכיוון שהמושג המודרני של יריעה לא היה קיים. מיון ריגורוזי הושלם בשנות ה-20 על ידי ברהאנה.
פואנקרה, שהיה מהאבות המייסדים של הטופולוגיה האלגברית, פיתח את מושג ההומולוגיה - אחד הכלים הראשונים שפותחו במסגרת הטופולוגיה האלגברית. תורת ההומולוגיה מצמידה לכל מרחב טופולוגי סדרה של חבורות אבליות הנקראות חבורות ההומולוגיה שלה. למרחבים הומיאומורפיים יש חבורות הומולוגיה איזומורפיות. פואנקרה חישב את חבורות ההומולוגיה של כל המשטחים הקומפקטיים וגילה שגם ההפך נכון: אם חבורות ההומולוגיה של שני משטחים איזומורפיות אז המשטחים הומיומורפיים. עובדה זו מוכיחה את הגרסה הדו-ממדית של השערת פואנקרה.
| 0 | 1 | 2 | 3 | 4 |
| --- | --- | --- | --- | --- |
| ספירה   H_{0}=\mathbb {Z} ,\,H_{1}=0,\,H_{2}=\mathbb {Z}  גנוס = 0 | טורוס   H_{0}=\mathbb {Z} ,\,H_{1}=\mathbb {Z} ^{2},\,H_{2}=\mathbb {Z}  גנוס = 1 |   H_{0}=\mathbb {Z} ,\,H_{1}=\mathbb {Z} ^{4},\,H_{2}=\mathbb {Z}  גנוס = 2 |   H_{0}=\mathbb {Z} ,\,H_{1}=\mathbb {Z} ^{6},\,H_{2}=\mathbb {Z}  גנוס = 3 |  \dots  |
| מישור פרויקטיבי   H_{0}=\mathbb {Z} ,\,H_{1}=\mathbb {Z} /2\mathbb {Z} ,\,H_{2}=0 גנוס = 0 | בקבוק קליין   H_{0}=\mathbb {Z} ,\,H_{1}=\mathbb {Z} \oplus \mathbb {Z} /2\mathbb {Z} ,\,H_{2}=0 גנוס = 1 |  \mathbb {R} P^{2}\#\mathbb {R} P^{2}\#\mathbb {R} P^{2}  H_{0}=\mathbb {Z} ,\,H_{1}=\mathbb {Z} ^{2}\oplus \mathbb {Z} /2\mathbb {Z} ,\,H_{2}=0 גנוס = 2 |  \mathbb {R} P^{2}\#\mathbb {R} P^{2}\#\mathbb {R} P^{2}\#\mathbb {R} P^{2}  H_{0}=\mathbb {Z} ,\,H_{1}=\mathbb {Z} ^{3}\oplus \mathbb {Z} /2\mathbb {Z} ,\,H_{2}=0 גנוס = 3 |  \dots  |
המיון של משטחים סגורים (משטחים קומפקטיים ללא שפה) יחד עם חבורות ההומולגיה שלהם והגנוסים שלהם. בשורה הראשונה משטחים אוריינטביליים ובשורה השנייה משטחים לא אוריינטביליים.